
    LICA ULICA I LAŽNIH UBOJICA

  
    DJEČAK SPAVA

     

    Sanjaju ga zmijoliki plesači s druge strane odrona

klonulo strše tornjevi u noći

vidik je uvučen u sebe

gromko se smiju anđeli stražari

veleposjednici isušenog tla

ovaj krajobraz zbunjuje svojom lakočitljivom netrpeljivošću

spram svakog pokušaja prisvajanja

sada kada to znamo

hajde još više da se ne budimo

kažu spavači smiju se anđeli.

  
    VLASTITI ŽIVOT

     

    Unutra što uvrće unutra sve distance.

Tuzi je oblik tvoj otisak

goruća kabanico

što nikada nisi pala u tu mlaku

anđele lakrdijašu

ne obećavaj se više u tako jeftinim količinama.

Jednom ćeš pronaći shvaćen kamen

i smisao za uglačanu crnu boju.

Nitko nikada neće sravnjivati tvoju slatku poetiku

pa kad stane činiti

jednakim poljupcem blagosiljaj hipohondre i planinare

preprodavače mjesečine

rasparčivače života i ostalih tričarija.

Tvoja je zemlja cijela cjelovita

granice njene sve distance

ali sačuvaj malu pletenu stolicu iz svog sna

za maloumnog ratnika.

  
    IN MEMORIAM

     

    Grubom linijom ubrzavam ti korak

ni Lautrecove plesačice ne bi smjelije

odigrale ovaj Totentanz.

  
    STRANAC U GRADU

     

    Premda

u sitni noćni sat osluškujem

kako kasni kupači

puštaju vodi da se prelijeva s rubova

i uvijek je iznova

svibanj glomazan vitraž na prozoru noći

i nešto kao sinestezija

lica ulica i lažnih ubojica.

  
    NA KRAJU KRAJEVA

     

    zatvaraš krug, sada je svaka točka početna bjelina,

voda koncentrirana u senilnost smrti.

Ne znaš koliko se puta vratila u tvoju stvarnost,

samo si je rabio između jednostavnih zalogaja.

Sada više ne razmišljaš na koje sve načine možeš biti

elegantno tužan, uzimaš prvo što ti se nudi, utrnuli zrak,

provociraš bol, hoćeš joj najbolnije mjesto.

Penješ se visoko, u rijetko zajamčiv trenutak,

taj trenutak koji ćeš ponoviti više puta

kada se sjecište naelektrizira,

svi putnici međusobno izmiješaju

i ponesu jedni druge u svoje zaborave.

Djeca imaju oči kakve je sresti u jedne vrste ljudi,

reći ćeš, opis te još uvijek privlači, tješi te sloboda izbora,

kao što i ovu snomoricu izabireš sam,

ovaj grad kao i svaki grad.

     

  
    ŠTO KAŽE

     

    čovjek koji se ustaje iz prašume,

dolazi pod kišama stežući bombu u ruci,

pa kada zazvoni na vrata, pa kada kaže,

ne dijeli svoj život na pola,

ne budi strah prije svoga buđenja,

stoji, čeka, novčić, sitno tražiš,

sve je mokro, kažeš, svedokurca kažeš,

dragi, nekad smo se bolje zabavljali.

  
    TRENUTAK PRAVOG OSJEĆAJA

     

    Ne čini ništa

u svojim tromim pomaknućima,

samo se smiješi blaženo kao idiot

zadavljen silnicama sunca.

Čista geometrija plavoga,

ovaj spori grad,

ova bezvremena rijeka,

čitam te s naslovnih plakata njenog izgnanog lika,

nudim ti besplatne užitke,

atrakciju samorazaranja,

nudim ti prijatelja,

nekoliko jeftinih sitnica radi opuštanja.

  
    PROLAZNIKU

     

    Svatko iz svoje bešumne tablete,

takvo je i lice noći, plosnato,

indikativno plašljivim i brzim dodirima.

Ako prodeš kroz mene, prelij me

iz velike u malu posudu,

iz male u manju posudu,

sve dok na dnu

od malo zaprepaštene tekućine

ne stvoriš svoju bešumnu igračku.

  
    WESTERN

     

    Uporno udaraš glavom

misleći da je voda,

međutim

zemlja je tvrdokorna

preslikačica,

onako kako ti to ne razumiješ.

Jašeš na svojoj mrtvoj točki i

mada ti je odraz dobar,

nitko se neće kladiti na tebe.

  
    VRATA

     

    Čekaju putnika,

zjape otvorena sa svih strana.

Instalirali smo život u međuprostore,

naše su kurve dobronamjerne

i raznose ti srce.

Blago tebi koji misliš

da ove noći samo prolaziš.

  
    SVAKE ZIME

     

    Čekamo nevidljivog ubojicu

da dojezdi na svojoj bešumnoj raketi

kao vještica dobra vila šapne što nas čeka

da prestane spuštanje rolete

iz korijena straha u korijen straha

presađivanje

kao cvijeća što se svake zime zamrzne u prozoru.

  
    BIJELA PARALELA

  
    AKO IKADA ODEM

     

    Ako ikada odem,

učinit ću to s puno strasti u povratku.

Pisat ću ti kako ima jedna mlada,

halapljiva sjena na mome licu.

Lijepa sam žena i činim sve da tako ostane,

ali ne mogu živjeti bez dubokog i temeljitog pripadanja

ovoj bijeloj deliričnoj tuzi.

Pisat ću ti kako putovanja imaju svoju bolesnu točku,

nargilu najfinijeg haluciniranja,

rasprodana sjedišta, postaje za čekanje i slučaj.

Ako ikada odem,

pisat ću ti kako nikada neću otići.

  
    U PROLAZU

     

    Ovaj grad,

naći ćeš ga pod vodom

na karti koju si savjesno istetovirao

pod jezik i lisnatu dušu.

Proći će jedna žena, tako tužna žena

i upitati te jesi li spreman

večerati mulj,

to toplo, ljekovito dno.

  
    MAKETA

     

    Nije jednostavno dodirivati stvari,

iznutra, dodirivati lica, iznutra,

dovesti u priču,

priču u vjetar, vjetar u ulicu,

ulicu preko ulice, nije jednostavno

imati sve odjednom.

  
    TU

     

    Ulicu ne uspoređujem.

Uzimam samo platinaste sjene,

rasvjeta i buka me ne zanimaju.

U dobrom slučaju, nisam tu.

Grad se naginje nad svoje korijenje.

Netko je unutra, a ja moram rasti,

kaže i svjetluca.

Promet je gust, gusto naseljen odlascima.

Odlazim od dolaženja, odlazim od odlaženja.

Budim se blizu.

  
    BILO KAMO

     

    Bog ne vidi uvijek i svuda,

njegove podvodne oči boje se

zasljepljujuće bijeloga, otpušta te,

koračaš u samu svjetlost, bezbrižan

i kako nemaš sjenu možeš i pred sebe,

iza sebe, u sebe i za sebe uzeti početak,

recimo, dobar dan za previdjeti obaveze

i prijatelje, i mirno ići, ravno ići,

pa malo lijevo, pa malo bilo kamo,

jer jutro i nebo i ulica i svjetlo

rijetko se tako nalaze na jednom mjestu.

  
    RASKRIŽJE

     

    Tišina je bijela i dugačka,

noću je mlitava od umora,

osobito ako je prizor ponavljan

do besprizornoga.

Kuća na uglu, bezglasna i oštra

oduzima meku put ulicama.

Raspremiti dnevno i dobronamjerno.

Izgubiti i produbiti gubljenja,

izgubiti se u njima.

  
    INTERIJER

     

    U kojoj ćeš sresti svoje mrtve

othranjene snom i odsućem,

zločeste i meke.

Kakve ćeš sakriti ispod lišća.

Koje ćeš skupljati ispred tišine

da ti ne ukrade priču iz oraha.

Kuća je mirisna,

pred njom staza, spokojna i svakodnevna.

  
    BIJELA PARALELA

     

    U isto izmišljeno vrijeme

u drugom gradu

grlili smo istočene vidikovce,

kao uvijek

tektonska padavica

i posuđene suze u plašljivom

nijansiranju svjetlosti.

U isto izmišljeno vrijeme,

zbog iste elegancije pokreta

nije predodređeno da se sretnemo.

Slučajan vez sudbina,

neka neumoljiva radionica optimizma,

svjetlosti lica

i bogatijih povrataka.

  
    *

     

    “Ili ih nema kada

su ti najmanje potrebni,

dugi, jasni tragovi,

lopaticom, prstima, prelomljenim bedrom

gdje te puno ima,

u bijelom i glatkom s proredima.

Kamen je okvir ili držač lista,

pođi na more, odmori se,

ograde su pune svjetline

i probna miješanja neba i vode,

vode i zemlje čine svoje,

a opet, ili će ih rasteretiti nadošlo djetinjstvo

ili će meko, meko ta tvoja zasjenjenja.

Sada goran gradi sliku o razlogu goranovog prijelaza,

ploča se sama prisvojila tvojim dlanovima,

tek jedna iskrena i istinita nujnost,

nalik ti je

suha boja nezainteresirane stupice,

i voli te panonsko more

i podvodne struje podvode te

i tvoje cipele i žena na tragu tek.”

  
    SILAZAK

     

    Dolina je umirena,

obrće se u vlastito sjećanje

i čini tišinu

između svjetlosti i ponavljanja. Toliko je lica

i pokreta na njenom otkosu

zaleđeno

u odlazak.

Nebo liže zemlju,

taj silazak na jednostavnoj usni

  
    SANJAČI

     

    Ulazim u boju, potpuna,

ali ne tišina.

Vrata su topla, nesklona metafori,

ne gledaju u mene.

Jedna žena vješa rublje,

ima sačuvano lice,

njen čuvar govori protiv kiše,

govori strpljivo o smjeru vjetra i oblacima,

ne govori o svijetloj niti

što joj se zaplela medu rublje

i svuda za njom ide.

Sanjači mi šapću o rasprodaji,

kažu, ne boj se,

kupi boju iza vida, preko vida,

ostavi prozor otvoren

  
    ZAPISANO JE

     

    mjesto razgovorljivo i dobronamjerno,

sjene, otisci i svi oblici poslije

stišću se u taj slog.

Toliko podatnih ljudi

čini topli, sanjivi geto.

Nebo je zrelo i ojačalo,

zapisano je,

u takav dan

njihove ruke vežu taj

jasni cvijet uskrsa,

niskom se urušavaju lica

u neuhvatljiv prašnik,

sliku bez dna.

I za sve otiske,

i za sve oblike poslije

obična šetnja,

tramvajska groznica,

bit će to srok iz sna,

ono mjesto.

  
    KADA

     

    Hrskave svile sfumata jutra sjećam se

kada smo brali kukuruze

kada su biljke umirale nespretno i lijeno

u cezurama našeg smijeha

kada je crveno tvoje majice bilo moje svakodnevno

kada se crno zemlje

činilo tvrdim opipljivim i sigurnim štitom u vremenu.

  
    BEZ RAČUNICE

     

    Voda je mlada,

otvorena i ničija.

Doba je lažno,

bijelo i nesvrhovito,

tako možemo bez ikakve računice

zamijeniti sol za snijeg,

snijeg za perje nebeske ptice,

pticu za cvijet,

cvijet za kožu,

kožu za vodu,

vodu za dubok i opor san

  
    BIBLIA PAUPERUM

     

    Miris plijesni od zemlje do njenih stopala i natrag.

Svoje suknje nosi kao drvo godove,

od crnog do poroznog, već prema tome

kako se miluju sunce i koža.

Jedan po jedan, list titra u zračnom vrtlogu,

ispod suknje nema ničeg osim vjetra,

prohladnog nebeskog dodira, prozirnog nebeskog oka.

Ona zna. Svoje riječi nosi u sebi, žuti pigment,

tvrde otekline, one stoje od njenog rođenja,

širom otvorene, njima oprašta nebu kišu u netočne dane,

odlama svoju brojalicu,

iz nje izlaze, u nju ulaze, iznutra je slušaju božji glasnici,

okreću stranice nevidljive knjige,

tako se čini da sama sa sobom priča

  
    WILLKOMMEN

     

    Žena je podigla spomenik kugi.

Kakvi su joj prešućeni strahovi,

kakav menstrualni ciklus

jer menstruacija uvijek prva iznevjeri.

Odšetala je u svojim laganim cipelicama

povijest je još nekoliko puta vraća na taj trg.

  
    ANASTAZIJA

     

    Njeno je pismo plašljiva kripta,

djetinjstvo jezika,

kada ju je majka učila plesti prvu pletenicu

u besprijekornom zrcalu,

samo je zrak titrao kao želatina

i njene ruke pune truda i putovanja

i raspremljenih ladica.

  
    DOBRI DUHOVI

     

    Dobri duhovi oblače svoje zimske haljine i žure u stakleni vrt,

prilaze spavačima i pospano češljaju njihove šušteće kose,

smrt je ukras

i drobi se kao mjesečina…

Trenutak je bijele svjetlosti, ljudi imaju lica koja se vide,

žene su lijepe,

mladi bog oprašta…

  
    LIJEPO PISMO

  
    RASPELO

     

    Voljet ću te

kao svaka prava žena,

iza jednostavne, tihe kuće bijelih prozora

što uljuljkuju svjetlost

i čitav prostor čulnoga

u trivijalnost i ravnodušnost naše vječne ljubavi.

Oljuštit ćemo sa stijenki naših nagona

našu djecu, ljuske osušene na suncu.

Oplodit ćemo zemlju i mirno lice našega patrona.

Voljet ću te

kao svaka prava žena,

neuko i literarno,

mitom i urođenom frazom,

razmještenjem svake stvari na svoje mjesto

i vedrine na tvoje lice,

jer smrt te hoće vedroga,

smrt te hoće lijepoga.

  
    KAO

     

    Ne mogu ostati ni napustiti te,

kao kuću svoga rođenja.

Kao da se nikamo ne može otići,

niotkud doći.

Zaokružili smo cijeli život

u ovom nenastanjivom trenutku

što guta sva sjećanja i okolnosti

i rasprskava se u orgazmu.

Kao da su se u nama probudili svi prošli životi,

tako je bilo jednostavno osjetiti kako drhti utroba,

u nevjerojatnom broju rađam našu djecu,

moja je priroda jednostavno prepuna oblicima umiranja.

  
    *

     

    Nemarno me utvrđuješ,

a ipak, ja sam u toj rečenici

više nego što sam izvan nje,

više nego što je kiša na cesti tronulost,

mlaka kao bolest, tvoja nemoćna erotika.

Vodeno zrcalo uvijek nas odgađa u lijepim odrazima.

Izgovaraš me posustalo,

a ipak, ja se krećem jednostavnom putanjom,

samozadovoljna kao igračka,

ja znam koliko jezik uvrće u svoju vlast.

  
    KIŠA

     

    Razumije te i pada

na svim jezicima ravnomjerno po tvojoj koži.

Bijela je, napeta i ispunjava prostor,

što im je zajedničko,

prostor moje čežnje,

a ja sam tumač

i rado bih sveo sve jezike

na jednu gipkost bez puno truda.

  
    *

     

    Sve što je naplavila

noć će odnijeti u samozaljubljenom okretu.

Budi moj dragi, vodi me,

ja ništa ne znam o tome.

Čuvaju me smjerni psi,

ja skupljam kamenčiće u osupnuti pejzaž ljeta,

drveće sanja zimu, zima sanja drveće,

tolika ljubav obitava u svjetlosti i snu.

  
    ALI

     

    Iz tvog modrog trbuha izlijeću noćni leptiri.

U mojoj utrobi okamenjene školjke, lome se i zveče.

Hladno je unutra. Iznutra, to izgleda kao da netko

stoji pred našom kućom i razbija joj prozore.

Posječene, životinje bježe iz moje utrobe, ne žele umrijeti.

Ti si zaštićen, odmoran i ne misliš o tijelu.

Ali gdje se bude moje životinje izvan mene,

na hladnom, toplom, tvrdom, u čijoj kući, snu?

  
    ČUVAM TE

     

    Kao smola na drveću

kaplju čestice noći i skupljaju se

u jednu koncentriranu sreću,

pun i pretpostavljen krug, ljeto je, zar ne,

ne budi tužan, čuvam te, iz daleke, dobre namjere.

Kao zemlja poslije rata, mirisna,

ova te noć udobrovoljuje.

Ponavljamo sigurnost, naučenu,

ali čežnja je malo dijete, ona se iznenađuje.

Misao ti je kratka,

ne vidi livadu ispred svoje trome navike.

Moja je koža ustrajna, genetski prilagođena,

naučit će te i naučit će te napamet.

Noć je bistra i prohodna, odloži oružje,

ne budi tužan, čuvam te

još iz daleke, dobre namjere.

  
    DOBAR DOLAZAK

     

    Hodamo po prašnjavom jeziku,

tek smo doselili

sve što je potrebno

od sada pa nadalje

za proučavanje sjena, zasjenjenja,

u dobrim dolascima, radosnim,

i rupu u podu, za plimu,

kada nam dođe na vrh

a ne možemo izgovoriti

jer je u tijelu

i još stvarnija.

  
    EROTSKA PJESMA

     

    Ostarjet ćemo. Naša tijela, pisaljke

bez praha. Jezik bez glasa,

ključar golog vremena.

Još dugo ćemo hodati među stvarima, pristajati,

do tada kao i sada.

A onda će stvari krenuti, brže i jače,

bliže sebi i bez naše pomoći.

Tvoje priče i moje priče,

let ptice od papira, bez krila i šuma.

Otvoren prozor, zatvoren prozor,

miris naših tijela

u kojima živimo poput kućnih ljubimaca.

S podsjetnikom, okupaj me, ugrij me,

položi u mekoću, premjesti me u blizinu,

u tijelo tvoje uspomene, u tijelo moje uspomene.

Do tada još dugo ćemo hodati među stvarima,

pristajati na njihova imena i magiju,

kao ti što sada pristaješ

na jutro, na toplo, na rastvoren krevet i put do mene

  
    *

     

    Zaokružen unutar i izvan svoga sna,

kao trudna i samoživa zvijezda

puna beskonačne svjetlosti,

tvoj vrtoglavi trbuh samuje u hladovini.

Kroz tebe prolazi moje buđenje i čudi se,

ti plodiš sve mlađe i mlađe,

čujem kako plače okrenuto tami,

nepoznatoj kući, usamljeno vrijeme.

S tvojih stijenki sišem čitav svijet,

ljubim te snom i zaboravom, budim se.

  
    BLAGDANSKA

     

    Možeš li me vidjeti

moje noćno dijete,

ja sam žena

sama u sobi

i brinem se

za vjenčiće i vijence,

kako ću te krstiti,

kako kupiti ljepšu smrt za tebe.

Ništa ne kazuju mudre knjige,

brza i laka znanja

odlažu

sama u sobi.

Ja sam žena

i čekam te

i uporno i na drugi način

koji nam neće upriličiti svečani doček,

grad me napustio,

otutunjao zveketavo

i nije platio zadnji taxi.

U ovoj ledini od staklene vune

nemam kamo stići,

po svoj prilici

još dugo ćeš ležati u bolnici,

kao i svako mrtvorodenče

kada ga kvrcnu po poroznoj koži

a ono šuti.

  
    ŠTO SE NE VIDI

     

    Njena je utroba

puna hladnih pločica.

Što se ne vidi.

Dok se ustaje smiješi

okreće

i želi vratiti.

  
    LIJEPO PISMO

     

    Oko sebe širi spore i čulne koncentre svjetlosti

ima nekog oduzimanja u toj hlapljivoj malorječivosti

i uporne prisutnosti

odgođenog zvuka za drugorazredna propadanja

a ja sam naga bestidna i usredotočena

kažem ti bojim se smrti

drukčije ne znam živjeti.

  
    DOBRO DOŠLI, GOSPODINE INKASATORU

     

    povedite me u vaš stvarni svijet,

ovdje je tako bezbolno, vidite,

rasipaju mi se ruke, ne čujete bol,

to što čujete pun je i kričav snijeg

i pada uporno, ne plašite se,

neće vas razboljeti, neće vas ni taknuti,

ali vi imate toliko sluha,

jednostavno, šteta je,

i ugodan ste čovjek i lijep.

Ne izuvajte se, zaprljajte moj papirnati sag,

ostavite trag, uzmite ponešto i za sebe,

vidite, ovo je gluha poezija, a bit će i vas,

ne pravite se kako ne razumijete,

ta, slaboću je lako osjetiti,

ogulite me do gole kože, zastranite,

ne plašite me se, dovraga, ne plašite se,

ne proklinjite trenutak kada ste pozvonili,

zidovi su se razmilili

kao žile pod valom topline, ljeto je,

zar pričam o sebi kada kažem

noć mi želi sve najbolje od sebe,

i kažem, ja vam se divim,

vaš život je jasna metafora,

vama distinkcija nije potrebna.

Papira ima koliko hoćete, i starog i novog,

uzmite, uzmite nešto i za sebe,

sve je to lakočitljivo, opipljivo, štoviše,

ne povlačite se, ne bježite,

vi ste čovjek na svome mjestu,

jači ste nego što slutite, uvjerite se,

uvjerite me kako je ovaj stan zazidan,

sve je to samo banalni, već viđeni fragment,

kao hrskavo zubalo na skidanje,

pamtimo u slikama, zar ne,

i ja sam birala i zaustavila se,

262. stranica zločina i kazne,

govorim napamet, tako je bliže istini,

trajale su njegove dobre namjere, ljubio me,

i to je zaista dug period, taj čovjek,

nigdje ga više ne srećem.

Uzmite, ponesite što god vam se sviđa,

pamtite me,

biste li vi ovako živjeli,

ovako uredno i precizno zaglavili,

tako ste ugodan čovjek i lijep,

pretpostavljam kako ponekad plačete,

sami, kada nitko ne vidi,

kako se cijelim tijelom rušite,

ali ostajete na nogama, ta vi ste ljudina,

ne gledajte me tako uplašeno, kao malo dijete,

ne nudim vas kolačima, bombonima, zabranjenim voćem,

vaš život je staložen i lijep,

ali vi imate toliko sluha,

jednostavno, šteta je,

povedite me u vaš stvarni svijet,

ovdje je tako bezbolno, vidite,

sve je ovdje vješto oslikano,

puno poklona, puno prijatelja, tuđi je to snijeg,

i prizor je tek nacrtan, taj sam poklon dugo čekala,

zatvoreni smo, sami smo,

a vi ste danas neoprostivo besplatni i šutljivi.

  
    VIŠE NEĆU PISATI POEZIJU

     

    Radit ću ti lijepe stvari,

pokazati na nemogućim primjerima,

receptima moje mame.

Ne plaši se,

znaš da su to moji svečani trenuci,

epileptično svjetlo menstruacije.

Djevojačka večer biva usidjelicom

i uporno falsificira

sve što se od mene najmanje očekuje.

Puna mi je drhtavica ruku

namočenih u dugoročno bjelilo,

tako je i ostalo

kada se silan žamor obrušio

i posljednji komad odnio mi mene.

  
    *

     

    Postavljam ti zamke po cijelome gradu

da se uspiješ provući

i stići do vodenih vrata.

Tamo te čekaju sirene ljepše od mene,

ali ja ću čekati

iako u haljini koja nikako

ne odgovara godišnjem dobu.

Plove mi šaptači iza leđa,

kada bih se okrenula

ja bih falsificirala čitavu jednu scenu

u kojoj naginjem

odraz na vodu,

vodu na vrata,

vrata na crvotočinu

i svaku inu brzinu propadanja.

  
    NA NEKOM DRUGOM MJESTU

  
    ZAVIČAJ

     

    Isto mjesto na kojem pišem,

može li se drukčije usustaviti tuga,

toplo i zaboravno.

Jutarnja posteljina uvrće ljubav i nervozu

prilagođenom brzinom podrazumijevanja.

Moj ljubavnik me gleda u čudu,

o Bože, kakva sam ja to žena,

budim se puna zla.

Vršci prstiju hladni su i dopadljivi

i gnijezde se u mahovini,

stara i neprohodna duša,

o kako ona broji kišu.

Nije to bilo koje mjesto,

zbog dugih kiša, izblijedjelih imenovanja,

ja sam bunovni podsjetnik,

samo trenutačna misao,

kada poželim otići slikovito me zaboravlja.

  
    BUĐENJE

     

    Hoću li tada samo stajati kraj vrata

a nepomičnost stvari u laganom propuhu prostrujati mi tijelom

ili ću se zateći na nekom čistom prostoru

nezatečena, kao da sam tu oduvijek trebala vjerovati.

Imat ću mirno lice

i sasvim jednostavno reći, to je moj dom,

naučila sam mnoge mudrosti,

ništa ne ostavljam za sobom,

potpuna sam i na mene se oslanjaju sve nedoumice,

moja djeca slatko jedu i ja im ispunjavam obećanja

i samo ponekad čeznem za svim što imam i što jesam.

  
    SPAVAČICA

     

    Noćas su odapinjali strijele

u podnožje usnulih kamenih spavačica,

bio je to gadan zvuk.

Kamen je gubio sigurnost,

svoju oblu vjerodostojnost

kao da je spavaćica lagala o nevinosti.

Jutrom vježbam visoku temperaturu

i ružne ostatke, preživjela lica

dozivam u budno stanje.

Na mojim jagodicama tvoji su pogledi meki,

ja ih činim, dodirujem, budim,

natežem svjetlost,

vidim od malo prema beskonačnom

jer sredina nije ni zlatna ni moja.

  
    LAŽNI TRGOVCI

     

    Već jutrima budim se s nekom rečenicom

koju izgovorim, a potom zaboravim.

Kao da tješim odsutnost

na nekom nepoznatom jeziku,

rasipnost kože,

u bijelo izglačane

vrele i marljive plahte.

Kao da varam lažne trgovce,

lažnim novčanicama

otkupljujem vrijeme,

u velike posude spremam za kasnije

posrnule ratnike.

Jednostavno, budim se,

na nekom drugom mjestu, drukčije.

  
    SIGURNA U TRAJNOST

     

    Vrijeme me posjećuje iz dalekoga vremena

i krati svaki dan za prošli dan,

ali ja imam tu konačnu bijelu boju,

svježinu na tvome licu,

snjegovića od ljetnog vjetra.

Njegov rastresit prah čini dugoročnu impresiju,

sigurna u trajnost,

ponavljam svoj život.

Ova je soba nacrtana i precizna kao tišina,

u njoj hrabro stoji sve što raste izvan nje.

Ja imam tu konačnu bijelu boju,

svježinu na tvome licu,

snjegovića od ljetnog vjetra

koji se usred svoje čežnje

premješta i sabire iz vremena u vrijeme.

  
    MRTVA PRIRODA

     

    Ne mogu ne vidjeti kulise

i prostor poraza

što se skuplja u postojanost čestica

u sigurnost.

Mi nikada nećemo sjediti za prostrtim stolom

iznad nas mirnoća slika

spokojna priroda

ostat će mrtva.

  
    KUĆNI DUHOVI

     

    Male armirane pločice nižu se u nedogled.

Bog me stavlja u središte

kao da se znam igrati

igara s pedigreom.

Ja ne znam

promijeniti osigurač, dokinuti skok u nepoznato,

strujni krug.

Plaše me kućni duhovi i njihovi uvjeti.

  
    *

     

    Svi sanjaju

u raznobojnim sobama.

Noćas je lako biti uvršten.

Oblici se množe,

dotiču i mijenjaju putanju

kao živahne crne bube

kada im prepriječiš put.

Sve to vidiš dok usisavaš boje,

ali nije tvoje da kažeš što sanjaju.

  
    ZAJUTRAK

     

    Pišeš pismo, kratko, dugo,

svoje, tuđe, sebi, nekom,

rastvara se u putovanje

tvoj doručak, tvoje zorno mjesto.

Ispod vrata miriše na zemlju, disanje,

ne otvaraj, ne uzimaj za sebe

svjetlost, prethodnicu zida.

